РЕШЕНИЕ НА КОМИСИЯТА
от 19 декември 2008 година
за отхвърляне на заявка за вписване в регистъра на защитените наименования за произход и защитените географски указания, посочен в Регламент (ЕО) № 510/2006 на Съвета (Germantas) (ЗГУ)
(нотифицирано под номер C(2008) 8430)
(само текстът на литовски език е автентичен)
(2009/16/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (1), и по-специално член 6, параграф 2, втора алинея от него,
като има предвид, че:
(1)
Съгласно член 6, параграф 1 от Регламент (ЕО) № 510/2006 и в съответствие с член 17, параграф 2 от същия регламент, Комисията разгледа заявката за регистриране на наименованието „Germantas“ като защитено географско указание за сирене, подадена от Литва и получена на 15 юни 2005 г.
(2)
В отговор на запитване от страна на Комисията, Литва представи нова версия на спецификацията заедно с резюме и допълнителна информация, получени съответно на 3 юли 2006 г., 5 декември 2006 г. и 3 септември 2008 г.
(3)
Комисията поиска inter alia разяснения относно характера на връзката между характеристиките на продукта, за регистрация на който се кандидатства, и конкретния му географски произход.
(4)
След като разгледа материалите, представени от Литва в заявката, Комисията отбеляза, че специфичните характеристики на сиренето се дължат на метода му на производство, а не могат да се обусловят с географския му произход. В спецификацията се заявява, че връзката между сиренето „Germantas“ и района му се основава на специфичния му метод на производство, който му придава специфични органолептични характеристики, отличаващи го от други сирена. Спецификацията препотвърждава, че органолептичните характеристики, специфични за сиренето „Germantas“, бледожълтеникавият му цвят със зеленикави до сивкави оттенъци, лекият му аромат на вкиснало мляко, суроватка и пастьоризирано мляко и леко киселият вкус на подкиселено при висока температура мляко, са свързани с метода му на производство. Спецификацията освен това обяснява, че типичният цвят на сирене „Germantas“ се дължи на узряването му в прозрачно или цветно фолио, което снижава разлагането на фоточувствителните съставки под влияние на светлината. При липсата на връзка между тези фактори и географския произход заявката не изпълнява основните критерии за регистрация на защитено географско указание.
(5)
Следователно не можа да бъде доказана връзка по смисъла на член 2, параграф 1, буква б), второ тире от Регламент (ЕО) № 510/2006.
(6)
Във връзка с гореказаното, заявката да се регистрира наименованието „Germantas“ като защитено географско указание следва да бъде отхвърлена.
(7)
Мярката, предвидена в настоящото решение, е в съответствие със становището на Постоянния комитет за защитените географски указания и наименования за произход,
ПРИЕ НАСТОЯЩОТО РЕШЕНИЕ:
Член 1
Заявката за регистрация на наименованието „Germantas“ се отхвърля.
Член 2
Адресат на настоящото решение е Република Литва.
Съставено в Брюксел на 19 декември 2008 година.